b"\n_START_ARTICLE_\nHotel- og Restaurantskolen\n_START_SECTION_\nHistorie\n_START_PARAGRAPH_\nI 1920 begyndte nogle restaurat\xc3\xb8rer fra K\xc3\xb8benhavn at tilbyde aftenundervisning inden for branchen. F\xc3\xb8r var der ingen uddannelse til kok og tjener, da man skulle arbejde sig op fra opvasker via forskellige funktioner i k\xc3\xb8kkenet og restauranten, f\xc3\xb8r man blev tildelt titlen som kok eller tjener._NEWLINE_Den f\xc3\xb8rste undervisning foregik fra en skonnert med navnet Constance. I 1922 godkendte Undervisningsministeriet undervisningen, og kokke- og tjenerfaget blev h\xc3\xa5ndv\xc3\xa6rksuddannelser med l\xc3\xa6rlingestatus. P\xc3\xa5 grund af pladsmangel p\xc3\xa5 skibet, flyttede skolen samme \xc3\xa5r ud p\xc3\xa5 Teknologisk Institut, hvor den havde lokaler indtil 1966, hvor man flyttede ud til Kongedybet p\xc3\xa5 Amager._NEWLINE_Fra 1980 flyttede skolen til K\xc3\xb8dbyen p\xc3\xa5 Vesterbro, og skiftede samtidig navn fra Restaurantindustriens L\xc3\xa6rlingeskole til det nuv\xc3\xa6rende. Op igennem 1990'erne havde skolen over 20.000 m\xc2\xb2. I 2004 blev et nyt hoveds\xc3\xa6de p\xc3\xa5 Niels Hemmingsens Gade ved Gr\xc3\xa5br\xc3\xb8dretorv erhvervet, og skolen havde nu 25.000 m\xc2\xb2 til r\xc3\xa5dighed, med omkring 20 k\xc3\xb8kkener._NEWLINE_Hotel- og Restaurantskolen fik i august 2010 for f\xc3\xb8rste gang alle aktiviteter samlet \xc3\xa9t sted, da den flyttede ind i Aller Medias tidligere hoveds\xc3\xa6de p\xc3\xa5 Vigerslev All\xc3\xa9 i Valby. Siden har skolen udvidet med HTX-gymnasium, 10. klasse, og mange kurser. Dagligt er der 1.200 elever og kursister p\xc3\xa5 skolen, der samlet benyttes af 6.000 personer om \xc3\xa5ret. Medarbejderstaben i 2015 bestod af cirka 180 ansatte."